Diari Oficial de la Generalitat Valenciana


Sumari del DOGV 4131, del 20-11-2001 (2001/11503)

DECRET 182/2001, de 15 de novembre, del Govern Valencià, pel que es crea la Unitat Mèdica de Personal Docent No Universitari.
-----------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2001/11/15/182**

### Versions

 29/11/2001 - Actualitat  Text inicial: 21/11/2001 - 28/11/2001 

### Dades del document

Número de DOGV
:   4131

Data del DOGV
:   20-11-2001

Secció del DOGV
:   I. DISPOSICIONS GENERALS

Número del document
:   2001/11759


Data del document
:   15-11-2001

Organisme emissor
:   Conselleria de Cultura i Educació

Tipus de document
:   Decret

Correcció d'errades

 Descriptors 

:   * servei sanitari
    * legislació
    * personal docent
    * baixa per malaltia
    * política sanitària

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 29.11.2001**

**Decret 182/2001, de 15 de novembre, pel que es crea la Unitat Mèdica de Personal Docent No Universitari.**

**[(DOCV núm. 4131 de 20.11.2001)](http://www.docv.gva.es/datos/2001/11/20/pdf/2001_11156.pdf) Ref. 4645/2001**

Pel Reial Decret Legislatiu 4/2000, de 23 de juny, s'aprova el text refós de la Llei sobre Seguretat Social dels Funcionaris Civils de l'Estat.

Esta disposició atribuïx la competència de concessió i control de llicències per malaltia o accident als órgans administratius competents en matèria de gestió de personal, amb l'assessorament facultatiu que, si és procedent, estimen oportú.

Pel Reial Decret 2.093/1983, de 28 de juliol, es van transferir a la Comunitat Valenciana competències en matèria d'ensenyança no universitària, assumint esta Comunitat la gestió del personal transferit, competències que es van assignar pel Decret 108/1983, de 15 de setembre, de la Presidència de la Generalitat Valenciana i successius, a la Conselleria de Cultura, Educació i Ciència, en l'actualitat Conselleria de Cultura i Educació, trobant-se atribuïda la gestió de les citades llicències a les respectives Direccions Territorials.

La necessitat de tindre coneixement dels processos de malaltia, la seua evolució, l'elaboració d'estudis sobre malalties de major incidència, la realització d'informes mèdics sobre incapacitat laboral per a l'exercici professional i de la procedència o no d'iniciació del procediment de jubilació forçosa, l'adequació dels efectius per a substitucions per malaltia, aconsellen la creació de les Unitats Mèdiques de Personal Docent en les Direccions Territorials de la Conselleria de Cultura i Educació, i la consegüent dotació de les competències precises per a la consecució dels seus fins, amb l'objecte de disminuir les negatives repercussions que la discontinuïtat, produïda per baixes laborals, té en el centre escolar i en els alumnes.

A fi de dotar tant a l'interessat com a l'órgan de gestió de majors garanties en el procediment a seguir en tals supósits, es fa necessari determinar l'órgan encarregat de l'emissió dels indicats informes, així com determinar l'órgan que hauria d'informar en el supósit de revisió de la Resolució de la Direcció Territorial per via de recurs.

És precís, doncs, regular els aspectes abans assenyalats, tenint com a referència les funcions própies d'una Unitat Mèdica, tals com jubilacions forçoses, incapacitats temporals, llicències per malaltia o comissions de servei per motius de salut.

En virtut d'aixó, i de conformitat amb el que establix els articles 35.f), 40 i 69 de la Llei 5/1983, de 30 de desembre, de Govern Valencià, a proposta del conseller de Cultura i Educació, conforme amb el Consell Jurídic Consultiu i després de la deliberació del Govern Valencià, en la reunió del dia 15 de novembre de 2001,

DECRETE

**Article 1. Creació**

Es crea, en cada Direcció Territorial de la Conselleria de Cultura i Educació, i baix la dependència orgànica del director territorial, la Unitat Mèdica de Personal Docent, amb competència referida al personal docent no universitari comprés en l'àmbit d'actuació de la Direcció Territorial.

Integraran la Unitat Mèdica de Personal Docent els titulars dels llocs de treball de metge, personal administratiu i especialistes que figuren en les Relacions de Llocs de Treball de les corresponents Direccions Territorials de la Conselleria de Cultura i Educació, i el que es considere necessari per al compliment de les seues funcions.

**Article 2. Competències**

La Unitat Mèdica de Personal Docent tindrà, amb respecte al funcionari de carrera docent i en pràctiques, dependent de cada Direcció Territorial, les següents competències:

a) Supervisar tots els processos de malaltia existents, realitzant a l'efecte les comprovacions o visites que s'estimen oportunes bé en el propi domicili dels interessats, o bé per mitjà de la pràctica dels corresponents reconeixements mèdics o entrevistes que s'estimen necessàries, prèvia citació del funcionari afectat.

b) Sol.licitar a l'interessat els informes, resultats de distintes proves i exploracions, i requerir la pràctica d'altres noves que s'estimen precises per a un millor coneixement de l'actual procés de curació.

L'interessat quedarà obligat a atendre els requeriments que, en l'exercici de les seues funcions, li efectue la Unitat.

Si s'apreciara la seua conveniència, i a efectes de coordinació, podrà requerir informe al facultatiu que va emetre el comunicat d'incapacitat laboral, o als especialistes que efectuen el tractament, el qual haurà d'emetre's en el termini de deu dies.

c) Informar a la Direcció Territorial de totes les sol.licituds de llicències per malaltia comuna o accident, siga o no en acte de servei, i efectuar proposta de la seua revisió o confirmació de les esmentades llicències, així com la corresponent alta, si és procedent.

d) Informar els expedients de jubilació per incapacitat permanent per al servei que hagen de tramitar-se per la Conselleria de Cultura i Educació.

e) Informar les sol.licituds de comissions de servei per motius de salut dels funcionaris docents.

f) Informar sobre la procedència o no de sotmetre a reconeixement mèdic els funcionaris docents, a requeriment de la Direcció Territorial, i els funcionaris subjectes a expedient disciplinari, a petició dels instructors d'aquests. ****[1]****

g) Quantes altres els siguen encomanades pel director territorial i la Direcció General de Personal de la Conselleria de Cultura i Educació, en l'exercici de les seues funcions.

**Article 3. Funcionaris interins**

La Unitat Mèdica de Personal Docent, amb relació al funcionari interí inclós en el Règim General de la Seguretat Social, efectuarà l'estudi i el seguiment dels processos de malaltia en l'àmbit de les competències atribuïdes en este decret, podent sol.licitar als interessats i a la Inspecció de Servicis Sanitaris de la Conselleria de Sanitat els informes i certificats que consideren convenient, sense perjuí de les competències atribuïdes a esta última.

**Article 4. Llicències per malaltia**

1. A fi de facilitar la labor dels facultatius adscrits a la Unitat Mèdica de Personal Docent, li'ls donarà trasllat per l'órgan competent, en el termini de cinc dies des de la seua recepció, dels parts de baixa per malaltia o accident que cursen els funcionaris docents dependents de la Conselleria de Cultura i Educació.

Si després de l'examen dels parts mèdics i dels reconeixements i comprovacions dalt indicades, existira discrepància amb el contingut dels parts per entendre que el funcionari no es troba impedit per a la prestació ordinària del servei, els facultatius adscrits a la indicada Unitat formularan proposta motivada de denegació de la llicència o d'extinció del seu gaudi.

A la vista de l'informe emés per la Unitat Mèdica de Personal Docent, el director territorial podrà denegar llicència per malaltia.

2. Així mateix, si com a conseqüència de les actuacions practicades en els supósits de fet contemplats en l'article 2.f) del present decret, i a la vista de l'informe emés per la Unitat Mèdica de Personal Docent, la Direcció Territorial apreciara la conveniència podrà, d'ofici, concedir llicència per malaltia.

**Article 5. Recursos**

Contra la Resolució de la Direcció Territorial, concedint o denegant llicència per malaltia, es podrà interposar recurs d'alçada davant de la Direcció General de Personal de la Conselleria de Cultura i Educació, que resoldrà a la vista de la documentació recollida en l'expedient , i la valoració practicada per la Inspecció de Serveis Sanitaris de la Conselleria de Sanitat.

**Article 6. Comunicació del trasllat**

Quan el tractament de la malaltia o accident requerisca el trasllat de l'interessat fora del seu domicili habitual, haurà de comunicar esta circumstància a la Direcció Territorial respectiva, al cursar el corresponent part de baixa, consignant-se el centre hospitalari o nou domicili a què es trasllada.

**Article 7. Jubilació**

En aquells casos de malaltia irreversible, que incapacite el funcionari docent dependent de la Conselleria de Cultura i Educació per al seu normal exercici professional, s'emetrà pels facultatius de la Unitat Mèdica de Personal Docent informe proposant la incoació d'ofici de l'oportú expedient de jubilació per incapacitat permanent per al servei, que podrà ser ratificat o ampliat, si és procedent, davant del corresponent Equip de Valoració d'Incapacitat o órgan equivalent.

DISPOSICIÓ ADDICIONAL

**Única. Col.laboració tècnica**

La Conselleria de Cultura i Educació podrà demanar d'altres organismes de la Generalitat Valenciana la col.laboració tècnica que precise per al millor desenrotllament del que preveu el present decret.

DISPOSICIONS FINALS

**Primera. Desenrotllament i aplicació**

Per la Conselleria de Cultura i Educació es dictaran les disposicions i resolucions necessàries per al desenrotllament i aplicació del que disposa el present decret.

**Segona. Entrada en vigor**

El present decret entrarà en vigor l'endemà de la seua publicació en el Diari Oficial de la Generalitat Valenciana.

València, 15 de novembre de 2001

El presidente de la Generalitat Valenciana,

EDUARDO ZAPLANA HERNÁNDEZ-SORO

El conseller de Cultura y Educación,

MANUEL TARANCÓN FANDOS

---

****[1]****Redactada segons la **[Correcció d'Errades](http://www.docv.gva.es/index.php?id=26&sig=4791/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D4791/2001)** publicada en el DOCV núm. 4138 de 29.11.2001 (Ref. Base de dades 4791/2001)


Còpia Permalink ELI